
PROOEMIUM 


Hic libellus seriei appellatae Cuadernos dei Instituto Superior "Juan XXIII (id est, 
Codices Instituti Superioris a Ioanne XXIII nomen trahentis) complectitur quaedam 
recentis Latinitatis specimina, a Iosepho Ioanne Del Coi, sdb, exarata abhinc plures 
annos. 


Agitur de sex scriptis, quorum quinque iam in publicam lucem emissa sunt per 
commentarios quibus nomen Orbis Latinus et qui, moderante Natale Bertolo, sdb, e 
Salta, in Argentina, vivam Latinitatem foverunt inter MCMLXXI et MCMLXXIV 
annum. Tria prima etiam missa erant Mendossam, item in Argentina, velut 
commentationes, quae examinarentur infra I Symposium Nationale de Studiis Classicis, 
quod in ea urbe celebratum est anno MCMLXX. 

Sex scripta hic colliguntur et proponuntur ut tenue erga Latinitatem officium 
Instituti quod Ioannes XXIII vocatur quodque in America Meridionali exstat, pressius 
iuxta Patagoniam, extremam hemisphaerii australis zonam, ubi adhuc viget Latinitas et 
per sermonem Hispanicum, ex ea profluentem, et per civilem cultum clare a Roma, 
praesertim christiana, signatum, et per nonnulla linguae ac litterarum Latinarum studia. 


Datum Sinu Albo, in Provincia Bonis Auris, Republica Argentina, 
die XXXI mensis Ianuarii a. MCMLXXXXIV, 
in festo Sancti Ioannis Bosco, Latinitatis amantis. 

ORATIO DE NOVA METHODO LATINITATIS TRADENDAE 

(Mendossae, in Symposio Nationali de Studiis Classicis, 
mense Maio a. MCMLXX) 


His temporibus nova, praesertim scientifica et technica, admirationem 
hominum excitant. In primis prima iuventa -"nova unda", ut appellari solet- nova 
vehementer concupiscit, inquirit, consectatur; vetera autem, qua vetera, 
dedignatur ac reicit. In praesenti rerum veterum discrimine, lingua quoque 
litteraeque Latinae periclitantur. "Quid prodest in eas incumbere? Nonne iam 
pridem mortuae sunt? Ne tempus teramus igitur eis studendo". Haec et 
similia nunc audacter insolenterque proferuntur. Etiam in nonnullis 
nationibus, ut Italia et Francogallia, quae antea Latinitatem in medii ordinis 
scholis, id est in gymnasiis et lyceis, maxime colebant, nunc levi momento eam 
aestimare videntur. In patria nostra Latinum quidem vix vivit in schola media; in 
schola autem superioris ordinis plerumque, ut mihi constat, asperum 
perosumque evadit. 

Sed quaestionem bene perpendentes, comprobamus multos non de 
Latinitate queri, sed de nullis vel fere nullis fructibus, quos studium Latinitatis 
eis affert vel attulit, et de taedio, quod in eis gignit vel genuit. 

In commentariis Latinis saepe et instanter novae methodi (vel rationes) 
linguae Latinae docendae seu exponuntur seu recensentur seu commendantur: 
methodus aptior, methodus viva, methodus naturae (vel naturalis), methodi audi-linguales 
(vel auditoriae-linguales) et audi-visuales (vel auditoriae-visuales), methodus "Structural 
Approach" vel "Assimil" vel "Linguaphone" vel "Schnitzler", etc. Auctores probati, Latinitatis 
et amantissimi et peritissimi, commentariorum vel librorum ope nobis instant, ut aut methodum 
ab avis traditam novemus aut novam sequamur in lingua Latina docenda, si vere volumus eam nunc 
reviviscere animosque discipulorum adhuc allicere; alioquin aequo animo feramus eam penitus 
perire. Non sic declaratur, quia nova consuetudo sic ferat, sed quia novata vel nova methodus 
cum inventis et placitis psychologiae congruit, naturam proinde imitans. 

Ceterum, exceptis nimirum subsidiis technicis aetatis nostrae, methodus naturae reapse 
viguit antiquitus usque ad renatas litteras, quo tempore vivens Latinitas coepta est coerceri 
reformationibus grammaticis, ut Latinitati accommodaretur aetatis aureae. Ciceronem velut 
exemplar maximum sibi humanistae proponebant; orationes Ciceronis stilo habere quasi 
quondam speciem perfectae humanitatis putabant (Luis Alonso Schokel, S. I., Historia de la 
Literatura Griega y Latina, VI editio, Santanderiae (vel Sandaquiti), "Sal Terrae", MCMLXII, 
p. 145), vel potius Tulliane dicere esse tamquam divine loqui (Umberto Tomazzoni in 
Didattica dei Latino, Romae, Angelo Signorelli, MCMLV, p. 49). Sed Latinitas "purior", 
Latinitas "humanior" (hoc est homine dignior) grammatices opera effecta, vivam Latinitatem 
suffocare incepit (cf. Pighi - Tomazzoni - Gozzer ..., Didattica dei Latino, p. 37-39). "Aliud 
est- aiebat Quintilianus - grammatice loqui, aliud Latine" (cit. ab Ottavio Tempini, 
Grammatica Latina, XVIII editio, Augustae Taurinorum, SEI (= Societas Editrix 
Internationalis), p. 267). Porro procedente tempore evenit, ut nec Latine nec grammatice 
loqueretur. Grammatica Latina sola mansit cum farragine praeceptorum suorum verbis et 
orationibus Latinis vernaculo sermone enodandis. 

Haec est, pro dolor!, pars hereditatis nostra. Huic taediosae sectioni anatomicae 
Latinitatis confestim animoseque obsistere debemus. Non iam lingua Latina per 
grammaticam docenda (Pighi in Didattica dei Latino, p. 36), sed per linguam ipsam. 

Sic etiam commode ad possessionem artis grammaticae pervenietur, primo syntaxis, 
deinde morphologiae (Id., ib., p. 44). Hoc modo pro taedio voluptatem substituemus. 
Voluptas autem crescet cum lingua Latina qualis revera est percipiatur: nempe ut lingua 
quae et vivide perviginti fere saecula viguit, et splendida maiorum loquela fuit, et 
radix nostri ac plurium sermonum recentiorum est, et thesauros continet eius 
sapientiae quae origo ac fons est cultus humanitatisque nostrae, id est occidentalis, 
atque etiam humanitatis Christianae eoque totius orbis terrarum et vigens atque 
usitata adhuc est ut lingua internationalis in commentariis periodicis, libris, actis, 
athenaeis, conventibus. 

Ut lingua litteraeque Latinae sic percipiantur, novatae vel novae rationes 
didacticae mox sunt nobis sequendae. Exemplum dant vel potius viam sternunt 
methodi, quae usurpari nunc solent in tradendis recentioribus linguis extraneis 
quaeque rationem imitari conantur, qua sermo patrius addiscitur. Silentio praetereo 
quod attinet ad officinam linguarum, discos phonographicos, pelliculas imaginum 
stativarum, etc. Quae subsidia technica, etsi perutilia, necessaria tamen non sunt. 
Sufficit ut textus apti adhibeantur, qui lectiones praebeant ad naturae rationem. 

De his lectionibus idem valet quod de lectionibus seligendis ad recentioris 
linguae extraneae institutionem eximius philologus Danus, Otto Jespersen, scripsit in 
libro, cui titulus How to teach a foreign language (Londini, George Allen & Unwin Ltd., 
MCMLVI): 

(Lectiones) quantum fieri potest 

1) inter se coniungantur sensumque rationi consentaneum ostendant; 

2) animum alliciant, e vivo petitae sint, varietatem prae se ferant; 

3) contineant quod in sermone maxime opus est, praesertim in sermone quotidiano; 

4) puro dicendi genere exaratae sint; 

5) ad difficiliora a facilioribus gradatim transeant; 

6) ne nimis tamen perpendatur num quid facile an difficile sit quoad meram 
grammaticae artem" (p. 23). De qua re novissima commemorat Jespersen illud Ioannis 
Stuart Mill: "Discipulus a quo numquam exigitur ut faciat quod facere non valet, 
numquam facit quod facere valet" (p. 28). 

Plures libri exstant, qui plus minusve has normas servant, verbi gratia: 

tria volumina, quibus index Res et verba, a P. Goggi confecta cura et studio Instituti 
Superioris Paedagogiae Pontificii Athenaei Salesiani (P. A. S.); 

liber, cui titulus Le latin sans peine, a C. Desessard exaratus editusque apud 
Societatem Librariam "Assimil" (5, rue Saint-Augustin (Bourse), Paris 2); 

tres libri, qui Latin by the natural method inscribuntur, a Villelmo (vel Gulielmo) 

Most compositi ac typis Societatis Editoriae Henry Regnery Company Chicagi in 
Illinoesia vulgati; 

opus, quod vocatur Lingua latina secundum naturae rationem explicata quodque 
Hans H. Oerberg scripsit consiliis adiutus ab Arthur M. Jensen, qui illam rationem 
instituit, quae iam libris qui inscribuntur English by the Nature Method et Le Frcingcds 
par la Methode Nature adhibita est. 

Hoc opus, ex L capitulis constans in XV fasciculos distributis, principem locum 
mihi obtinere videtur inter novas methodos linguae Latinae docendae. In praefatione sic 
Editores quomodo compositum sit indicant: 

"Ita compositus est liber, ut vis et sententia cuiusque novi vocabuli ex contextu orationis 
ipsa per se manifeste pateat, atque toties iterantur vocabula ut penitus perdiscantur. Quo expeditius 
legeretur liber, curavimus, ne plus quam vicesima quinta vel tricesima pars vocabulorum 
perpetuorum, quae quoque capitulo continentur, nova essent. Nihilo minus qui totam hanc 
disciplinam studiose absolverit circiter duo milia vocabulorum et quingenta didicerit, quae prope 
omnia ex usitatissimis linguae Latinae vocabulis sunt, ut affirmant ii, qui in frequentiam 
vocabulorum Latinorum accuratius inquisiverunt. Ea copia verborum instructus discipulus noster 
omnes fere libros Latine conscriptos, ni fallimur, satis facile atque magno cum fructu legere poterit. 

Quamquam iam in exemplis legendis optime discitur ars grammatica, tamen non 
ab re visum est cuique capitulo partem addere, quae ‘Grammatica Latina’ inscribitur, in qua 
res grammaticae ita perspicue Latine explanantur, ut semper ad intellegentiam discipuli 
accommodentur. 

Vocales longas quaecumque reperiuntur notis superpositis signavimus eo consilio, ut 
lectores syllabas longas a brevibus discernentes locutionem emendatam sibi quaerant, quae 
res in versibus quoque recte legendis valde iuvat". 

Animadvertendum quoque est unicuique capitulo post partem, cui "Grammatica Latina" 
index, tria pensa addita esse ad congruentem alumnorum exercitationem. 

Ad hoc opus quam emendatissimum firmissimumque reddendum, praestantissimi 
philologi alii ex aliis nationibus opera atque auctoritate sua adiuverunt. Praefationes 
addiderunt hanc institutionem commendantes docti philologiae professores, quorum nomina hic 
recensentur: Giacomo Devoto, Universitatis Llorentinae; Karl Jax, Univ. Aenipontanae; 
Scevola Mariotti, Univ. Romanae; E. Springhetti, Pontificiae Univ. Gregorianae; Louis 
Hjelmslev, Univ. Hauniensis; Jens Holt, Univ. Arhusiensis; Per Krarup, Rector Gymnasii; 
A. D. Leeman, Univ. Amstelodamensis; Dag Norberg, Univ. Holmiensis; Henrik Zilliacus, 
Univ. Helsingiensis. 

Libelli soluti vel collecti in tres libros filo compactos collemateque munitos, venales 
prostant apud Instituta huius methodi Amstelodami, Bruxellis, Hauniae, Helsingii, Holmiae, 
Londini, Mediolani, Monaci, Novi Eboraci, Osloae, Parisiis, Turici, Vindobonae. En nonnullae 
inscriptiones, quas scire aliquis cupiat: 

De Natuurmethode Amsterdam, Spui 23 - 27 (ingang Handboogstraat 6), Amsterdam C., 
Holanda. 


The Nature Method Language Institute Ltd., 1, Tudor Street, London, E. C. 4, Inglaterra. 

The Nature Method Language Institute Inc., 110 East 42 Street, New York, N. Y. 10017, 

USA. 

Institut "Methode Nature", 60- 62 rue d'Hauteville, Paris X, Francia. 

In opere de quo scribimus a facillimis orationibus sensim sine sensu progreditur usque ad 
has metas pertingendas: aliqua carmina Ovidii et Catulli (in cap. XXXII); aliquot epigrammata 
Martialis (ib.); excerpta ex Eutropii Breviario Ab Urbe Condita (cap. XLII et XLVIII), ex T. 
Livii Ab Urbe Condita Libris XXI - XXX, ex Cornelii Nepotis Libro de Excellentibus Ducibus 
(cap. XLIV), ex T. Livii Ab Urbe Condita Libris XXXI - XLV (cap. XLV), ex T. Livii Librorum 
XLVIII - LXI Periochis (cap. XLVI), ex C. Sallustii Crispi Bello Iugurthino (cap. XLVII), ex 
M. Tullii Ciceronis Oratione de Imperio Cn. Pompeii (cap. XLIX), ex M. Tullii Ciceronis De 
Re Publica Libris (cap. L). 

Operis vero forma sic descripta est, ut Latina lingua sonet velut si antiquissimis saeculis sonaret, 
mores et instituta Romanorum exprimens. Optandum itaque videtur, ut simili ratione ostendatur 
quod Latinitas peperit volventibus saeculis. 

In III Conventu Internationali, Argentorati habito a die II ad IV mensis Septembris anno 
MCMLXIII, hoc utique votum conceptum est ad linguam Latinam vivam reddendam: 

"Corpus paretur internationale Lectionum Latinarum, quae et ex antiquis et ex Medii Aeui 
et ex recentioribus auctoribus seligantur; 

huius Corporis scripta sua natura simplicia sunto, quibus indoles propria cuiusque scriptoris 
manifesta fiat". 

Cui voto satis faciendi causa, Avennione apud Editoriam Domum Aubanel, Bibliotheca 
Vitae Latinae edi coepta est, Petro Grimal Praeside curante, quae hos libros iam praebere potest: 

Psyches & Cupidinis fabula ex Apulei Madaurensis libro in usum scholarum narrata a 
Susanna Bails; 

Selecta carmina Medii Aevi IX-XIII saec., ab A. Michel in publicam lucem data; 

Cycnea carmina a Paulo L. Callens composita; 

Ioannis Barclai Erphormionis Lusinini satyricon, fabula romanensis a Iulia Desjardins 
pervulgata; 

Phaedri fabulae a Guarino (vel Varino) Pacitti collectae facilioresque redditae. 


Eodem ac Bibliotheca Vitae Latinae tendunt plures libri vel libelli; in his: 

Alicia in terra mirabili Ludovici Carroll, qui liber Latine redditus est a Clive Harcourt 
Carruthers Londinique editus anno MCMLXIV prelo Societatis Librariae Mac Millan; 

Aliciae per speculum transitus Ludovici Carroll, fabella Latine reddita ab eodem 
Clive Harcourt Carruthers ac Londini in vulgus data Mac Millan typis anno MCMLXVI; 

Hugonis Henrici Paoli: Ciceronis filius; Camilla; Varius Libellus, De senectute - 
Indorum sapientia; Maximi et Mauritii male facta (W. Busch, Max und Moritz); Fabellae 
pueriles (W. Busch, Bilderbogen); Petrus Ericius (H. Hoffmann, Struwwelpeter); Versus 

diabolici; Fabellae tres: Florentiae in Aedibus Felicis Le Monnier; 

Honorati Tescari Fabularum Latinarum liber, Augustae Taurinorum, SEI, MCMLX; 

Colloquia Diverbia Fabellae, curante Iulio Meregazzi, Mediolani in Aedibus 
Antonii Vallardi Bibliopolae, MCMLV; 

Lusus melici a Vido (vel Guido) Vitali scripti, Mediolani in Aedibus Antonii Vallardi 
Bibliopolae, MCMXXXVI; 

(in usum Francogallice loquentium) Paul Crouzet - Georges Berthet, Textes Latins 
faciles illustres, Tolosae - Lutetiae Parisiorum, Privat - Didier, MCMIX; 

Charles Rosset: Discant a bestiis homines; Argonautae; Massilia; Naaman; Bella 
Persica; Ulixes; Facta dictaque memorabilia; Quomodo baculum floruerit; Filius prodigus; 
Achilles; Phaedri fabulae selectae viginti;Horatius; Ioas: typis Societatis Librariae "Les 
Editions de 1' Ecole" (II, Rue de Sevres - Paris - 6e); 

(in usum Anglice loquentium) C. J. Vincent, A first Latin reader, Oxonii, 
Clarendom Prelo, MCMLXII; 

C. J. Vincent, A second Latin reader, Oxonii, Clarendom Prelo, MCMLXII; 

C. W. Baty, A third year Latin reader, Oxonii, Universitatis Prelo, MCMLXI; 

C. E. Robinson, Latinum, Camboriti, Universitatis Prelo, MCMLXII; 

C. E. Robinson et P. G. Hunter, Roma, Camboriti, Universitatis Prelo, MCMLXIV; 

C. E. Robinson, Romani, Camboriti, Universitatis Prelo, MCMLXIV; 

J. M. Cobban et R. Colebourn, Civis Romanus, Londini, Methuen & Co. Ltd., 
MCMLXIII; 

J. M. Cobban, Pax et imperium, Londini, Methuen & Co. Ltd., MCMLXII; 

T. S. Morton, Legends of gods and heroes, Londini, Mac Millan & Co. Ltd., MCMLXII; 

W. E. P. Pantin, Caesar in Britain, Londini, Mac Millan & Co. Ltd., MCMLXII; 

Walter Madeley, Noctes Latinae, Londini, Mac Millan & Co. Ltd., MCMLXIV; 

Maud Reed, Julia, Londini, Mac Millan & Co. Ltd., MCMLXII; 

Maud Reed, Camilla, Londini, Mac Millan & Co., MCMXIII; 

Dora Pym et Nancy Silver, Alive on men's lips, Slough Bucks, Centaur Books Ltd., 
MCMLXIV; 

M. Lyne, Personae comicae, Slough Bucks, Centaur Books Ltd., MCMLXIII; 

A. R. Nash - Williams, Verbocrix: puer fortissimus, Slough Bucks, Centaur Books Ltd., 
MCMLXIII; 

A. H. Nash - Williams, Sodales duo, Camboriti, Universitatis Prelo, MCMLXII; 

E. O. Furber, Vivus per ora, Slough Bucks, Centaur Books Ltd., MCMLXIV; 

F. Dale, Latin words, phrases, mottoes, quotations in common English usage, 
Londini, Ginn and Company Ltd. 


(in usum Germanice loquentium) Hermann Weller, Carmina Latina, Secunda editio aucta, 
Bonnae, Fed. Diimmlers Verlag, MCMXLVI. 

Maxime autem oportet, ut naturae ratio adhibeatur ad linguam Latinam instituendam 
quotidiano sermoni aptatam ac proinde vocabulis ornatam, quae exprimere valeant mutatas 
temporum condiciones consuetudinesque, scientiarum atque artium incrementa, sociales et 
oeconomicos processus, uno verbo, civilis cultus progressum; nam aliter vanum esset sperare 
Latinam linguam denuo viventem ac universalem fore. 

Liber, quem supra commemoravi, cuique Le latin sans peine est index, iam conatur 
Latinum hodierno usui accommodare. Alii quoque libri editi sunt reviviscenti Latinitati 
inservientes; exempli gratia: 

G. Schwieder, Latine loquor, Editio altera, Romae-Friburgi Brisg. - Barcinone, Herder, 
MCMLXIII; 

(in usum Hispanice loquentium) G. Capellanus, Gula de conversacion latina, qui liber 
manualis auctus et ad diem adaequatus est a Prof. Hans Lamer, et e Germanico in Hispanicum 
conversus aptatusque a R. P. Jose Marra Jimenez, C. M. F., Barcinone, Gustavo Gili, 
MCMXXXVI; 

P. Jorge Miihn, S. I., Vademecum Latinum, Bonis Auris, MCML; 

P. Emilio Fornes, S. I., Ejercicios latinos de vocabulario y fraseologia, Barcinone, 
Editorial Librerra Religiosa, MCMXLII; 

(in usum Francogallice loquentium) G. Capellanus, Parlez vous latin?, Bibliotheca 
Vitae Latinae, Avennione, Aubanel; 

H. Batiffol, Expressions usuelles de la langue latine, Toulouse-Edouard Privat - 
Paris, Henri Didier. 

(in usum Germanice loquentium) Georg Capellanus, Sprechen Sie Lateinisch?, cura 
Ludwig Spohr, Bonnae, Ferd. Dummlers Verlag, MCMLXVI; 

(in usum Italice loquentium) Cesare Paperini, Impara a pariare e a scrivere nella 
lingua latina, Augustae Taurinorum, SEI, MCMLIII; 

Luigi G. Cognasso, Colloquia Latina, Augustae Taurinorum, SEI, MCMXXXVII; 


Federico Ageno - Giulio Antonibon, Avviamento al conversare latino, Patavii, 

Libraria Domus A. Draghi, MCMXXIX; 

Ernesto Curotto, Colloqui e motti latini, Altera editio, Augustae Taurinorum, SEI, 
MCMXXXVIII; 

Filippo Castellazzo, Le eleganze dei latino, Altera editio, Augustae Taurinorum, 
SEI, MCMXXXVII. 

Si "omne tulit punctum, qui miscuit utile dulci", ut ait Horatius in sua Epistula ad 
Pisones de Arte Poetica (v. 343), aliquid dulce et in revirescenti Latinitate suadere 
possum, suadendo, v. gr.: 

commentarios periodicos, quibus titulus Acta Diurna, editos a Societate Libraria 
Centaur Books Limited; 

opusculum, cui index est Latin crosswords from Acta Diurna, id est Verba Quadrata 
(vel Aenigmata Verbalia), quodque compositum est a R. D. Wormald et typis eiusdem 
Societatis Librariae anno MCMLXIII vulgatum; 

fasciculum Carmina inscriptum, qui continet Latina Carmina notis musicis instructa, 
quae Sidney Morris congessit et eadem Societas Libraria anno MCMLXII in vulgus 
prodidit; 

(in usum Germanice loquentium) Bella bulla, quo libello iocosa et curiosa et hilaria 
Latine dicta collegit Doctor Hans Weis, Bonnae, Ferd. Diimmlers Verlag, MCMLXIV. 

Hactenus suasi quod discipulis perutile esse possit. Potissimum autem nobis, 
Latinitatis magistris, nonnulla saltem pars talium subsidiorum adipiscenda est et 
callenda. Et quia duces eoque praestantiores in Latinitate esse debemus, ego vobis aliquid 
amplius suadere ausim. 

Consilium commentariis moderandis, quibus Latinitas est titulus, constituendum 
curat Thesaurum Latinitatis, sive bibliothecam, quae in lucem proferat opera gravi 
utilique materia, quae post renatas litteras aut Latine conscripta sint neque umquam 
prelo impressa aut, si impressa, hodie difficilia sint inventu, aut nostris hisce diebus 
composita sint. Cuius Bibliothecae duo volumina adhuc foras data sunt, quae sequuntur: 

Aloysii Galvani, De ossibus lectiones quattuor, curantibus M. Pantaleoni et G. 
Calboli, Bononiae in Aedibus Compositori, anno MCMLXVI; 

Xanthi Viriati, Scripta Latina nunc primum edita, curante Hamleto Tondini, 
Bononiae in eisdem Aedibus Compositori, a. MCMLXVII. 

Ambo volumina prooemio, annotationibus et interpretatione Italica adornata 
sunt. Ambo valde digna mihi videntur quae vobis commendentur. Itemque tria volumina 
Aemilii Springhetti Soc. Iesu, quae inscribuntur: 

Selecta Latinitatis scripta auctorum recentium (Saec. XV - XX), 

Institutiones stili Latini, 

Exercitationes variae stili Latini, 

quaeque Romae apud Pontificiam Universitatem Gregorianam edita sent, primum a. MCMLI, 

secundum a. MCMLIV, tertium a. MCMLXVI. 

Si praeterea in viva Latinitate, ut Latinitatis praeceptores decet, multum proficere cupitis, 
vehementer vos hortor ut, nisi hoc facere soliti iam sitis, quantocius annuum pretium solvatis pro 
accipiendis litterarum Latinarum commentariis, quales sunt: 

Vox Latina, trimestres commentarii, qui prope Monacum in Germania occidentali 
publicantur (Pretium 15, 50 marcorum Germanicorum mittatur oportet ad editorem: Dr. Hans 
Werner, 8012 Ottobrunn, Spitzwegstrasse 1, Alemania Occidental); 

Vita Latina, quadrimestres commentarii Avennione editi (Pretium 15 francorum 
Gallicorum mitti oportet ad: Maison Aubanel Pere, 7, Place Saint - Pierre, 84 - Avignon, Francia); 

Latinitas, commentarii quater in anno ex Urbe Vaticana prodeuntes (Pretium 5 doliarium 
(vel doliariorum) USA (id est Foederatarum Americae Septentrionalis Civitatum) mittatur ad: 
"Latinitas" - Citta dei Vaticano); 

Palaestra Latina, trimestres commentarii Caesaraugustae in Hispania a Sociis Claretianis 
editi (Pretium 80 pesetarum mittendum est ad: San Antonio M. Claret, 9, Zaragoza, Espana); 

Gymnasium, commentarii quinto quoque mense, Bogotae in Columbia, cura Patrum 
Claretianorum editi (Pretium 1 doliaris USA mitti debet ad: Carrera 15, N. 10 - 41, Bogota, D. E. 
Colombia). 

Eodem modo denique hortor vos, spectatissimi sodales, ut unum vel dicam aliquot lexica 
consequamini, quae nova verba ad res novas significandas complectantur. En, ex mea sententia, 
potiora: 

Card. Antonii Bacci, Lexicon vocabulorum quae difficilius Latine redduntur, editio quarta, 
Romae, Societas Libraria "Studium", MCMLXIII; 

Antonio Chiesa, Dizionario Italiano Latino integrativo antico e moderno ad uso delle 
Scuole Superiori e dell Universitd, in Aedibus Compositori, Bononiae, MCMLXVI; 

Lexicon novorum vocabulorum quae e libellis Latinitatis primis decem annis (MCMLIII - 
MCMLXIII) in vulgus editis excerpserunt H. Tondini et Th. Mariucci, Desclee & C., Romae - 
Lutetiae Parisiorum-Tornaci (vel Turnaci)-Neo-Eboraci (vel Novi Eboraci), MCMLXIV; 

Locutionum cotidianarum glossarium. Tertiam editionem auctam et locupletatam conflavit 
Bonamicus Actensis (= Goodwin B. Beach) adiuvante Lordo Ludovico Pugnace (= Lord Lewis 
Battles) Hartfordiae Connecticutensium; 

Luigi Cognasso, II latino per l’uso moderno , Altera editio, Augustae Taurinorum, 
SEI, MCMXXXVI; 

Aemilii Springhetti, S. I., Lexicon linguisticae et philologiae, Romae apud Pontificiam 
Universitatem Gregorianam, MCMLXII. 

Quoad nomina valde commendandum: 

Caroli Egger Lexicon nominum virorum et mulierum, quod secundo edidit Societas Libraria 
"Studium", Romae, a. MCMLXIII. 

Labor profecto nos opperitur, labor improbus. Sed pretium operae est: nobilissima enim 
causa urget nos. Omnes itaque qui Latinitatem amamus, vires contendamus animosque erigamus, 
nam, ut Vergilius asseverat, "labor omnia vincit improbus" (Georgicorum liber I, 144-145) et 
"omnia vincit amor" (Eclogae, X, 69). 

ORATIO DE INSTITUTIONE LINGUAE LATINAE LATIUS 
ET EFFICACIUS IN SCHOLAM MEDIAM ARGENTINAE 

INDUCENDA 

(Mendossae, in Symposio Nationali de Studiis Classicis, 
mense Maio anni MCMLXX) * 


ARGUMENTA 

1. - Patriae parentes veteresque civitatis proceres Latinis litteris linguaque imbutos sese 
ostendunt. Nam: 

a) IOSEPHUS A SANCTO MARTINO (1778-1850) duos annos Matriti in Ephebeo Nobilium 
transegit, ubi tunc temporis Ratio atque Institutio Studiorum Societatis Iesu adhuc vigebat. Qua 
celeberrima Ratione Studiorum discipuli primo antiquis linguis auctoribusque Graecis et 
Latinis instruebantur. In illo ephebeo linguam Latinam doceri una cum Francogallica et Hispanica 
Bartholomaeus Mitre in libro refert, quem de vita Patris Patriae composuit 1 . Idem autem 
asseverat eum inter auctores maxime omnium dilexisse tum Guibert tum Epictetum, cuius 
sententias servabat vel servare studebat ut miles et philosophus actuosus (vel negotiosus) 2 . 

b) EMMANUEL BELGRANO (1770-1820) prima studia Bonis Auris exercuit in Regio Ephebeo 
ex Sancto Carolo nomen trahente, ubi, ut Emmanuel Moreno in vita fratris Mariani testatur, 
grammatica Latina adeo perfecte atque absolute docebatur, ut perveniretur ad optimos auctores 
poetasque intellegendos atque imitandos 3 . 

c) MARIANUS MORENO ( 1778-1811) quoque, cum tertium decimum annum ageret, 
in Ephebeo a Sancto Carolo grammaticam Latinam discere coepit 4 , tantumque 
decursu temporis profecit, ut non solum lingua Latina tam facile atque expedite 
uteretur quam nativa, verum etiam nonnulla carmina Latina conscriberet 5 . 

d) DOMINICUM FAUSTINUM SARMIENTO (1811-1888) Presbyter Oro aliqua 
Latinitate imbuit non per celebrem grammaticam Hispanici Nebrija (vel Lebrija) neque 
per Ovidium vel Cornelium in ephebeis usitatos, sed per librum quendam Iesuitarum de 
geographia in usum scholarum editum. Sarmiento ipse olim dixit institutionem Oro sibi 
elavem praebuisse, qua facile sermones recentiores disceret 6 . 

e) IULIUS A. ROCA (1843-1914) quarto decimo aetatis suae anno in Uruquarianum 
Ephebeum (vulgo: Colegio dei Uruguay) intravit , ubi per triennium versatus est, 

o 

semper in Latinitate excellens . Exinde procul dubio summum in eius animum studium 
profluxit et amor cum Plutarchi tum Vergilii 9 . Paraquariano autem bello generalis 
militiae praefectus Ioannes Gelly y Obes idemque summus dux exercituum, eum 
aliquando in praetorio deprehendit Titum Livium vel Caesarem legentem. 


* ORBIS LATINUS, 4(MCMLXXII) 131 - 136. 

Villelmus (vel Gulielmus) Lurlong, S. I., de viris agens patriae amantibus qui 
vergente iam coloniae dicionis aetate pro civitate in libertatem vindicanda pugnaverunt, 
demonstrat eos tam excelso, aequo, forti, firmo, gravi, generoso animo fuisse, ut non 
homines tantummodo putares, at semideorum progeniem. Talesque fuerunt, ex 
sententia suprafati sodalis Academiae Nationalis Historiae, beneficio tum vulgatae 
tum aptae institutionis, quae et in multis ac praestantibus scholis primordiorum 
dabatur, et in scholis secundi ordinis quae vere mentis aciem exquisitumque venustatis 
sensum fingebant, et in Universitatibus quarum studia arte logica informabantur et vitae 
necessitatibus accommodabantur n . 

Humanistica ergo institutio, in qua lingua litteraeque Latinae primas partes 
agebant, multum profuit antiquitus civibus patriae amantibus civitatisque proceribus 
ipsisque patriae parentibus formandis. Nonne etiam nunc eadem institutio multum 
profutura videatur in adulescentibus nostratibus optime educandis, si iterum in medii ordinis 
schola decentius restituatur? 

2- Praecipue classica fuere quidem in patria nostra secundaria studia usque ad 
Praesidem Mitre (1862-1868). Qui mori a maioribus tradito adversatus est cum scientias 
induxit, magnam eis vim tribuens, in octo Ephebea Nationalia (vulgo: Colegios 
Nacionales ) quae ipse condidit . Anno vero 1905 Ioachimus V. Gonzalez institutiones 
Latinitatis in secundi gradus studiis abolevit hoc argumento nisus: Carere Argentinam 
professoribus qui vere apti essent ad linguam Latinam tradendam . At si hoc 
argumentum valeret, neque physica atomica (vel nuclearis vel atomi-nuclearis) neque 
logica symbolica (vel mathematica vel recens), ut aliquo exemplo utar, nunc in patria nostra 
doceretur. Si igitur tunc idoneis Latinitatis praeceptoribus Argentina carebat, satis erat 
eos convenienter fingendos vel domi vel peregre curare. 

3- Supremo Consilio litteris apud omnes gentes provehendis, quod compendiariis litteris 
vulgo UNESCO nuncupatur, abhinc paucos annos hoc votum traditum est: "Optandum est ut 
classicis linguis instituantur scholae mediae alumni quorum ingenium idoneum sit ad 
eas discendas, nulla ratione habita societatis ordinum, inque id studium primo quoque 
tempore incumbant, hoc est cum primum e ludis elementariis in gymnasia vel lycea 
ingrediantur" 14 . Huic voto minimam partem respondent Ratio atque Ordines Studiorum in 
Argentinis scholis secundi ordinis ex anno 1956 vigentes. Cur in eis Latinitatis studium Primo 
Cyclo (vulgo: Ciclo Basico) circumscribitur, quin etiam nonnullis classibus 
nonnullorum Ephebeorum in nonnullis urbibus exstantium et per duas tantum horas 
hebdomadales singulis annis? Res prorsus miranda, praesertim si in memoriam revocetur 
quod in superiore Ratione Studiorum de Latino legebatur: “firmum fundamentum praebet 
ad penitus discendam linguam Hispanicam ceterosque sermones ab eo ductos; haud dubiam vim 
possidet ad mentem ex logice fingendam eoque introducto in Priorem Cyclum scholastici 
consuetudines iungent cum pristinis occidentis gentium (vel terrarum ad occidentem 
vergentium) cultus humanitatisque fontibus, a quibus cultura nostra haurit ” 15 . 

4. - Anno 1960 a die quarto ad diem quartum decimum mensis Martii apud Aquarum 
Receptaculum (vel Stagnum Artificiosum) Lluminis Tertii (vulgo: Embalse de Rlo Tercero) 
primum Seminarium Nationale de Educatione celebratum est, cui interfuerunt 174 Professores 
legati, ex quibus 104 venerant ex publicis, 70 autem ex adscriptis scholarum sedibus, et hi tamen 
et illi partes agentes non suae quisque scholae, sed sui quisque Seminarii Regionalis (7 fuerant 
huiusmodi Seminaria), ubi libere electi erant a plus quam 800 legatis Seminariorum Scholarium 
primo in 850 ephebeis publicis necnon et in 480 adscriptis habitorum. Omnia autem Seminaria 
convocata erant, ut necessaria reformatio scholae mediae perpenderetur. In conclusionibus vero 
in culmine, id est in Seminario Nationali, approbatis, monebatur, ut in novanda Ratione 

Studiorum lingua Latina disciplina praeceptiva esset, quae primas teneret, in omnibus classibus 
Primi Cycli; pressius, ut Latino sermoni idem horarum numerus tribueretur ac Hispanico; 
praeterea, ut Latinitati vacaretur etiam in Secundo Cyclo lyceorum vel ephebeorum classicorum 
(vulgo: en el Ciclo Superior dei Bachillerato clasico) 16 . Sic proposuerunt viri delecti ad 
examinandum tum quid nova Ratione Studiorum continendum et quo per eam tendendum esset, 
tum supra quae fundamenta ordines studiorum in unaquaque institutionis parte struendi essent. 
Quod illi delecti viri proposuerunt, conventus omnis ratum habuit. Ac nihilominus nondum ad 
effectum perductum est. 

CONCLUSIO 

Ex dictis sponte fluit conclusio: Latinitas in nostras medii ordinis scholas inducenda est, prout 
pristinus mos patrius fert, prout etiam expostulat lingua et cultura nostra, et secundum vota 
approbata in Seminario Nationali de Educatione prope Aquarum Receptaculum Fluminis Tertii 
celebrato. Caveant ergo huius Symposii moderatores, ut omnium nostrum nomine a Ministerio 
Educationis Nationalis petant ac flagitent, ut tali modo schola media Argentina rursus et 
convenienter afflatu classico quam primum animetur. 


Cf. HISTORIA DE SAN MARTIN, Bonis Auris, Societas Libraria “Albatros”, a. 1950, 
p. 90. 

Cf. ib.,p. 86. 

Cf.VIDA Y MEMORIAS DE MARIANO MORENO, Bonis Auris, "La Cultura 
Argentina", a. 1918, p. 35. 

Cfib., p. 30. 

Cfib., p. 37. 

Cf Ricardo Rojas, EL PROFETA DE LA PAMPA - VIDA DE SARMIENTO, Bonis 
Auris, "Losada", a. 1948, p. 62 - 63. 

Cf Leopoldo Lugones, ROCA, Bonis Auris, a. 1938, p. 35. 

Cfib., p. 88. 

Cfib., p. 91. 

Cf ib., p. 110 et p. 114 in nota. 

Cf Praefationem libri qui inscribitur LAS CONVICCIONES RELIGIOSAS DE LOS 
PROCERES ARGENTINOS et qui a J. Luis Trenti Rocamora scriptus est, Bonis Auris, 
"Huarpes", a. 1944, p. 7 - 8. 

Cf B.Gonzalez Arrili, SESENTA ANOS DE REPUBLICA, Bonis Auris, "La Obra", a. 
1940, p. 97. 

Cf Manuel Horacio Solari, POLITICA EDUCACIONAL ARGENTINA, Bonis Auris, 
"El Ateneo", a. 1900, p. 157. 

"II est a souhaiter que 1' enseignement des langues classiques dans les etablissements de 
second degre s'adresse aux enfants aptes a le recevoir intellectuelment pariant, en dehors 
de toute consideration de la classe sociale, et que ceux-ci debutent dans cette etude le 
plus tot possible, c'est a dire des le passage de l'ecole primaire dans les gymnases ou 
lycees". Hoc votum commemoratum inveni in COMMENTARIO PRO RELIGIOSIS ET 
MISSIONARIIS, Vol. XXXVIII - Fasc. I-II, Romae, 1959, p. 107. 

Cit. a Manuel Solari in POLITICA EDUCACIONAL ARGENTINA, p. 152. 

Ex relatione "Contenido y Orientacion de los Planes y Programas de estudio para cada rama 
de la ensenanza" (Comision n. 29): 

Considerando: 


a) Que la historia de nuestra civilizacion y de la misma cultura universal no registra ningun 

otro medio mas conducente al desarrollo de la inteligencia y a la formacion integral dei hombre que el 
estudio de las lenguas y culturas latina y griega; 

b) Que la lengua latina en particular es indispensable para entender a fondo nuestra lengua, 
que es romance, y que la cultura latina, cuyo dominio se adquiere tan solo con un contacto inmediato 
e intimo, es indispensable para comprender nuestra misma cultura y civilizacion Occidental, 

Se recomienda: 

1° Que en la reestructuracion de la escuela media se asigne lugar preferente al estudio de las 
humadidades clasicas, especialmente de las latinas; 

2° Que en el ciclo basico de todas las divisiones se incluya el latln como materia de 
promocion y equiparandolo al castellano en el numero de horas de clase" (Seminario Nacional de 
Educacion - Conclusiones Finales, p. 152-153). 

Ex relatione "Bases para la reforma de los programas de estudio de cada rama de la 
ensenanza" (Comision N 30) 

"LATIN" 

Se incluira el estudio dei Latln como materia de promocion, con una cantidad de horas equivalente a 
las de Castellano, y se proseguira su estudio en el Ciclo Superior dei Bachillerato Clasico como para 
que de resultados reales, por constituir: 

a) El medio mas apto para formar habitos mentales, necesarios para una formacion superior; 

b) Un estudio superior de nuestra lengua; y 

c) Un estudio vivo y un medio para la asimilacion de una cultura eminente y que es madre de la 
nuestra (ib., p. 159-160). 

ORATIUNCULA DE ALIQUO LEGATO ARGENTINO 
MITTENDO AD BUCARESTIENSEM CONVENTUM 
LATINIS LITTERIS LINGUAEQUE PROMOVENDIS 

(Mendossae, in Symposio Nationali de Studiis Classicis, 
mense Maio a. MCMLXX). 


Hoc anno Bucarestii (vel Bucarestini vel Bucurescii vel Bucurestiis) a die XXVIII mensis 
Augusti ad diem III mensis Septembris Conventus omnium gentium Latinis litteris linguaeque 
fovendis celebrabitur. Sic statuit mense Aprili anni MCMLXVIII Collegium Latinitati inter 
omnes gentes fovendae, quod Romae apud Institutum Romanis Studiis provehendis constitutum 
est, prout Latinitatis cultores voluerunt, qui Conventui interfuerant mense Aprili anno MCMLXVI 
in Urbe habito. 

Petrus Romanelli, eiusdem Collegii Praeses, necnon et Nicolaus Barbu, Consilii 
Conventui moderando Praeses, Collegii et Consilii nomine, Academias, Societates, 
Universitates studiorum, doctos viros, omnesque Latinitati faventes invitarunt, ut proximo 
Conventui interessent. Nescio an quis ex Argentina in huiusmodi Conventu adesse velit. Pro 
certo scio neminem Argentinum interfuisse novissimis Conventibus de Latinitate Romae et 
Avennione celebratis. Nomen autem suum Romano Conventui professi sunt in Latinitate periti 
ex viginti sex nationibus, videlicet ex Austria, Belgio, Brasilia, Burundi, Canadia, 
Cecoslovachia, Civitate Vaticana, Civitatibus Foederatis Americae Septentrionalis, 
Dacoromania, Finnia, Francogallia, Helvetia, Hibernia, Hispania, Hollandia, Germania 
Occidentali, Germania Orientali, Graecia, Iaponia, Italia, Iugoslavia, Melita, Polonia, Turcia, 
Unione Sovietica; quae nationes etiam viros doctissimos delegerunt, ut partes suas agerent in 
Collegio, quod supra memoravi } 

Ad Conventum vero, qui nuper, id est tempore paschali prioris anni diebus I, II, 
III mensis Aprilis, Avennione habitus est, amatores Latinitatis confluxerunt ex una et viginti 
terris, quae sunt: Austria, Belgium, Britannia, Canadia, Cecoslovachia, Civitas Vaticana, 
Civitates Confoederatae Americae Septentrionalis, Dacoromania, Dania, Francogallia, 
Germania Occidentalis, Helvetia, Hispania, Hollandia, Hungaria, Italia, Iugoslavia, 
Lucemburgum, Lusitania, Polonia, Suetia . 

In proximo Conventu tractabitur: 

1. De cultura humanitateque Latina. 

2. De Latinitatis vi in culturis, litteris artibusque vernaculis constituendis. 

3. De Latinis litteris aetatis mediae renatarumque litterarum. 

4. De Vergilii vi in litteris artibusque vernaculis constituendis. 

5. De optimis rationibus docendae linguae Latinae . 

Iam orationum oratorumque ordo nuntiatus est. Res propositae profecto omnibus 
nobis cordi sunt; quin etiam eaedem nunc a nobis tractantur. Si igitur causa nostra congruit 
cum causa Latine doctorum omnium nationum, nonne oportebit, quandoquidem, ut 

aiunt, «vis unita fortior», aliquis ex nobis, Argentinae personam gerens, Bucarestiensi 
(vel Bucarestiniano) Conventui adsit? Hoc liquido patet, si perpendimus Collegium ipsum 
omnium gentium Conventibus de Latinitate constituendis constare vel ex sociis, qui cives sunt 
nationum tam pusillarum ut Melita vel etiam tam alienarum ab occidentali cultura ut 
Burundi et Iaponia. Si praeterea Brasilia adest tum in Collegio tum in Conventibus de 
Latinitate, quin Argentina quoque aderit, saltem in Conventibus, quippe quae natio sit 
specialiter digna Continenti, cui sane America Latina nomen est? 

Taberna Dacoromana centralis Officii peregrinationibus procurandis, cui receptio, 
mansio, peregrinationesque eorum qui Conventui interesse volent, curae sunt, iam 
edocuit de litteris liberi commeatus, de transvectionibus, de receptione hospitum, de 
nummorum mutatione, quo modo et quanti in deversoriis habitari possit, quo modo 
aliquis Conventus habendi particeps esse possit, de formulariis inscriptionis, de 
rationibus tributi socialis solvendi 4 . Tantummodo restat ut unus nostrum Conventui intersit. 
Mea quidem sententia, opportunum videtur ut, si nemini ex nobis in animo sit Conventui apud 
Dacoromanos suo sumptu interesse, Conventus noster aliquem deligat, cui postea 
providebitur, verbi gratia per intercessionem Administri publicae institutioni praepositi, 
ut idoneum viaticum detur. 


ADNOTATIONES 

1 Cf Palaestra Latina 201 (1968) 33; Vox Latina 18 (1969) 46. 

2 Cf Vox Latina 16 (1969) 13. 

3 Cf Vox Latina 18 (1969) 47-48. 

4 Cf ib., p. 50-53. 

RELATIO DE SYMPOSIO NATIONALI DE STUDIIS 
CLASSICIS MENDOSSAE (in Argentina) HABITO * 


A die IV ad diem VIII mensis Maii huius anni (MCMLXX) Symposium Nationale de 
Studiis Classicis celebratum est Mendossae, in urbe principe cognominis provinciae Argentinae 
occidentem versus sitae. Id Symposium designaverant ac paraverant moderatores Instituti 
Classicarum Linguarum et Litterarum in Facultate Philosophiae et Litterarum exstantis atque ex 
Nationali Universitate Cuiana pendentis. Ut Symposii Consilium Curatorium petiverat, ii, quorum 
intererat, commentationes, communicationes et vota antemiserant. Summa autem subducta, sex et 
quinquaginta evaserunt commentationes et communicationes, novem vero vota. Ex omnibus 
nationis partibus, et non nemo ex finitima Republica Chiliensi, Mendossam ad Symposium 
confluxerant duodecentum professores, cui Symposio etiam alii quinquaginta quattuor interfuerunt 
in ipsa urbe Mendossa domicilium habentes. Ex advenis plerique venerant legati suae quisque 
Universitatis studiorum sive nationalis sive privatae vel sui quisque Altioris Instituti 
Professoribus Instituendis pariter sive publici sive privati. 


Die IV mensis Maii, Lunae die, hora decima, in Aedibus Facultatis Philosophiae et 
Litterarum, adstantes Praesidium Symposii elegerunt unum sodalem nominando pro unaquaque 
universitate nationali, tres pro universitatibus privatis, duos pro publicis institutis superioris ordinis 
professoribus formandis, itemque duos pro huiusmodi institutis privatis, unum denique pro 
Inspectione Technica Ministerii Culturae et Educationis. Symposii Praeses creatus est Professor 
Aurelius R. Bujaldon, qui vice fungebatur Universitatis Cuianae, ubi Sectioni (vel provinciae) 
praeest Studiorum Latinitatis in Instituto Classicarum Linguarum et Litterarum. Mox 
inauguralis sessio habita est. Postquam omnes patrium hymnum concinerunt et subinde 
Universitatis Chorus, moderante Iosepho Philippo Vallesi, nonnulla cantavit cantica, Decanus 
Facultatis Philosophiae et Litterarum, Dr. Carolus O. Nallim, orationem auspicalem recitavit. 
Postea omnes qui aderant ad Praesidium producti sunt a Secretario Exsecutorio 
Symposii, Prof. Vincentio V. Cicchitti, qui etiam prosperum conventum ominatus est. Deinde 
apud congregatos verba quoque fecit et mulier Professorissa Fugazzotto, nomine eorum qui 
diplomata academica consecuti sunt, et dominula Ramallo, nomine condiscipulorum universitatem 
frequentantium. Postremo copiosa propinatio oblata est a Societate Amicorum Instituti Classicarum 
Linguarum et Litterarum. 


* ORBIS LATINUS, 2 (MCMLXXI) 75-79. 

Eodem die, hora decima septima decem Consilia constituta sunt, quae examinarent 
commentationes, communicationes et vota: tria Methodologiae, tria Litterarum, unam 
Linguae, unam Historiae et Archaeologiae, unam Philosophiae quaestionibus 
perpendendis, et unam votis considerandis. Statim Consilia opus susceperunt eique 
institerunt usque ad horam vicesimam; ad illud vero perficiendum rursus se contulerunt 
postero die ab hora decima usque ad duodecimam. 

Pariter secundo Symposii die, die Martis, hora tertia decima nonnulli professores 
sermonem contulerunt per Nonum Canalem Radiotelevisificum urbis diffusum. Hora 
quinta decima et dimidia Prof. Carolus Disandro acroasin fecit in Cathedra Linguae et 
Culturae Graecae tertii cursus subtiliter persequens quid de homine sentiret Sophocles. 
Hora septima decima frequentissima sessio habetur, in qua singuli relatores scriptis 
nuntiaverunt quae singula Consilia egerant, disceptaverant ac censuerant. 

Die VI mensis Maii, Mercurii die, hora nona semis qui Symposio intererant in Curiam 
Urbanam convenerunt, ubi a Municipii Moderatore, Dr. Raphaele Guevara Anzorena, benigne 
recepti sunt. Deinde duabus autoraedis longis et nonnullis autocinetis vecti, per amoenitates urbi 
propinquas spatiati sunt. In hac gestatione invisere licuit domum colonicae dicionis aetate 
aedificatam et a coniugibus Suarez Videla adhuc habitatam; itemque tum ingens doliarium 
"Penaflor" nuncupatum visere fas fuit tum ibidem, hora tertia decima cum dimidio, opiparo 
convivio delectari incipere, quo qui doliario praesunt officiose instruxerant. 

Hora septima decima et dimidia Symposii Praesidium una cum Consilio ad hoc constituto 
vota scriptis mandata percensuerunt, quae postea conventus consideravit. Inter sessionem Prof. 
losephus A. Rasquin designatus est ad Symposii optata et statuta referenda. Cum sero iam esset, 
consessus intermissus est ut Symposii conclusio sollemniter fieret ex praefixo rerum ordine. 
Paucis verbis a Prof. Iosepho A. Rasquin factis, orationem habuit Rector Nationalis Universitatis 
Cuianae, Dr. Iulius losephus Herrera. Consessus intermissus mox revocatus est ut pergeretur de 
votis disputare. 

Quo facto, novus conventus constitutus est ad condendam Consociationem Argentinam 
Studiis Classicis Provehendis. Cuius conventus Praeses nominatus est Prof. Albertus Vaccaro et 
ab actis Professorissa Irma Alsina, Professoris Arturi Roig uxor. Decrevit conventus 
Consociationem Argentinam Studiis Classicis Promovendis condere, Statuta a Consilio 
Curatorio Symposii conscripta in universum approbare, ad proximum autem congressum 
differre approbationem singulorum articulorum, cum tempus deesset ad considerate 
diligenterque tale negotium tractandum. Conventus Consilium quoque creavit, quod denuo 
Statutis vacaret, decrevitque ut illud nova Statuta litteris mandaret et ad novam congressionem 
convocaret ut ea certe et definite approbarentur. 

Diebus IV, V et VI mensis Maii, hora vicesima altera, in Theatro Municipali a Richardo 
Milan nomen trahente, Municipalis Praesidii Culturae Lovendae auspicio, duo spectacula oblata 
sunt et unum acroama. Pressius: die IV, praefatione facta a Prof. Iosepho Maria Del Coi, 
quidam Universitatis scaenici actores comoediam Terentii cui index "Adelphoe" in scaenam 
induxerunt, non integre tamen eamque legentes, sed perbelle legentes. Comoedia in Hispanicum 
facile currens conversa erat ab Adolfo Ruiz Diaz, Nationalis Universitatis Cuianae Professore, qui 
etiam partes Demeae egit. Personam autem Micionis gessit Vincentius Cicchitti, Moderator in 
eadem Universitate Instituti Linguarum et Litterarum. Quod duo Universitatis professores cum 
suis alumnis fabulam agerent, maximam adstantium admirationem movit. 

Die V, post verba introductoria Professoris Caroli Ronchi March, summa arte tragoedia 
Euripidis lecta est cui titulus "Medea", quaeque in concinnum Hispanicum sermonem translata 
erat ab Ignatio Granero, suprafatae Universitatis professore. Actorum scaenicorum corpus ex 
alumnis Universitatis constabat, inter quos excellentissima fuit dominula Elisabetha Cortopassi, 
Medeae partes explens. Adiutricem operam praestiterunt alumnae Scholae Ludi Magistris 
Instituendis. 

Die VI, sociam navante operam Altiore Musicae Schola Universitatis Cuianae, auditio 
effecta est, cuius programma fuit hoc: primo, Sonata K - 370 a Mozart composita ut oboe et 
plectrocymbalo caneretur; oboe cecinit loannes Iosephus Gonzalez, plectrocymbalo Georgius 
Fontanella. Secundo, Pindari Lyricum carmen "Pythica I". Carmen in Hispanicum sermonem 
egregie a Prof. Ignatio Granero versum, ingeniose modis musicis ornatum et recitationi aptatum 
erat a compositore Prof. Eduardo Grau; monodiarius oboes fuit loannes Iosephus Gonzalez, 
recitator vero ipse Grau. 

Die VII mensis Maii, Iovis die, hora decima cum dimidio invisum est doliarium cui nomen 
"Toso", ibique adstantes invitati sunt ad degustanda varia genera vinorum optimorum et 
campanici, quae ibidem conficiuntur. 

Postremo, die VIII mensis Maii, Veneris die, hora vicesima, in Theatro "Independencia" 
appellato, Universitatis Symphoniaca Sodalitas concentum habuit, quem Provincialis Culturae 
Praesidium necnon Altior Musicae Schola habendum curaverant ut sic ostenderetur se propositis 
Symposii as sentiri. 

Conventu peracto, declarandum est: 

(I) Symposium quam accuratissime paratum esse a Consilio Curatorio. 

(II) Professores et alumnos Facultatis Philosophiae ac Litterarum Nationalis Universitatis 
Cuianae, cui titulus est: "In spiritus remigio vita", praeclarum exemplum advenis congregatis 
praebuisse tum quoad classicarum linguarum et litterarum studium tum quoad comitatem et 
affabilitatem. 

(III) Omnium collegarum animos a Symposio valde confirmatos atque excitatos esse et ad 
Graecitatem et praesertim ad Latinitatem in schola Argentina excolendam ac provehendam. 

(Hanc relationem die XXIV mensis Maii a. MCMLXX Latine exaravit Iosephus Maria Del Coi, s.d.b., 
professor in Instituto Professoribus Instituendis a Ioanne XXIII nomen trahente et in Argentina urbe Sinu 
Albo stante, prae oculis habens relationem publicam de Symposio Nationali de Studiis Classicis Mendossae die 
XV eiusdem mensis in lucem emissam, Mendossensia acta diurna "Andina Iuga" (vulgo: "Los Andes") diebus 
IV, V, VI eiusdem mensis publicata, necnon et generale Symposii programma et programmata spectaculorum et 
acroamatis quae in Mendossino Theatro a Richardo Milan appellato inter Symposium effecta sunt). 

CONSOCIATIONIS ARGENTINAE STUDIIS CLASSICIS 
PROVEHENDIS STATUTA * 


In I Symposio Nationali de Studiis Classicis Mendossae (in Argentina) celebrato a die IV 
ad diem VIII mensis Maii anni MCMLXX, visum est Consociationem Argentinam Studiis 
Classicis promovendis condere. Cuius vero Consociationis insequenti anno haec Statuta approbata 
et promulgata sunt. 


CAPUT I. De Consociatione eiusque propositis 

Art. I. Constituitur Consociatio Argentina Studiis Classicis Provehendis 
(compendiariis litteris A.A.D.E.C., ad Hispanicam locutionem "Asociacion Argentina de 
Estudios Clasicos"), quae Cordubae legitimam sedem 1 habebit, ambitum vero civilem tota in 
Republica. 

Art. II. Haec Consociatio sibi proponit: 

a) De classicae antiquitatis monumentis in omnes partes (nempe litterarias, linguisticas, 
historicas, philosophicas, archaeologicas, etc. ) investigationem promovere, quae simul ad 
antiquas Orientis litteras pertinebit necnon ad vim humanitatis classicae in humano civilique cultu 
gentium 2 constituendo. 

b) Sociam navare operam ad methodologiam renovandam in linguarunn classicarum 
institutione. 

-i 

c) Operam conferre ut acroasibus studium diffundatur humanitatis classicae 
directius cognoscendae. 

d) Necessitudinem coniungere cum omnibus in eadem doctrinae provincia 
laborantibus, quo facilius inter ipsos eruditionis commercium reddatur. 

Art. III. Haec Consociatio solum proposita ad eruditionem pertinentia persequetur, 
abhorrens a quolibet fine negotiatorio 4 seu religioso seu politico, neque ex lege subiecta 
erit institutis publicis, etsi ab ipsis opem recipere possit. 


* ORBIS LATINUS, 5 (MCMLXXII) 1-10. 




24 


CAPUT II. De Sociis 

Art. IV. Consociatio constabit ex sociis activis, honorariis 5 , patrocinantibus 6 et 
faventibus 7 . 

Art. V. Socii activi erunt viri docti qui studia classica colunt et natione Argentini 
sunt vel peregrini in Argentina degentes, qui insuper, sive eo numero sint qui munus 
suum praestant in institutis nationalibus vel privatis sive non sint, humanitati classicae 
praebuerint se esse deditos. Moderatorum Consilii est eos cooptare, postquam commendati 
erunt a duobus sociis activis vel ipsi praefatam cooptationem petiverint atque studiorum 

Q 

suorum curriculum simul exhibuerint. Socii activi collationem solvent in Conventu 
Generali 9 statuendam. 

Art. VI. Socii honorarii erunt viri qui scientiae laude excellentes meruerint in tales 
sodales cooptari, postquam Moderatorum Consilium id proposuerit et Conventus Generalis 
ratum habuerit. 

Art. VII. Socii patrocinantes a Moderatorum Consilio designari poterunt qui 
eximiis donationibus vel beneficiis Consociationi studuerint. 

Art. VIII. Socii faventes poterunt esse qui huius Consociationis officiis ac 
propositis faveant. Moderatorum Consilii erit eos cooptare, postquam a duobus aliis 
sodalibus commendati erunt, iidemque collationem solvent quae dimidia pars erit 
collationis a socio activo solvendae. 

Art. IX. Socii quoque poterunt esse instituta humano cultui promovendo 10 quae id 
rogaverint et a Moderatorum Consilio adscripta erunt. 


CAPUT III. De Consociationis constitutione 

Art. X. In hac Consociatione rectionis instrumenta 11 sunt: Moderatorum Consilium, 

12 13 

Consilium Exsecutorium , Conventus Generalis et Inspectionis Instrumentum 

Art. XI. Conventus Generalis ordinarius erit vel extraordinarius. 

Art. XII. Generalis Conventus ordinarius a Consilio Exsecutorio convocabitur, 
saltem tertio quoque anno et si fieri potest, alius in alia urbe, per legitimum nuntium 
saltem sexaginta diebus ante factum. 

Art. XIII. Quotienscumque Conventus Generalis congregatus erit, sessiones fient 
ad doctrinam pertinentes, praeter unam quae ad administrationem spectabit. 

Art. XIV. In Conventibus ius dicendae sententiae ferendique suffragii habebunt 
omnes socii activi qui collationes ad diem solverint, ceteri autem solum dicendae 
sententiae ius habebunt. 

Art. XV. Conventus Generalis est collationes constituere. 

Art. XVI. Ad Conventum Generalem rite celebrandum, minimum tertia pars sociorum 
activorum opus est; una vero hora transacta, sessio fiet si saltem aderit bis tanto numerus 

membrorum Consilii Moderatorum. 

Art. XVII. Conventus Generalis extraordinarius convocabitur, cum res 
postulaverit, a Moderatorum Consilio vel a Consilio Exsecutorio vel ab Inspectionis 
Instrumento vel rogatu tertiae sociorum partis. 

Art. XVIII. Moderatorum Consilium constabit ex Praeside, Scriba ab actis, Administro a 
publicis rationibus, Thesaurario, Prothesaurario et novem membris vocem habentibus 
vel ius habentibus suffragii ferendi 14 . Membra vocem habentia personam sustinebunt 
regionum quae hic nominantur: I. Cuium 15 , Mendossa 16 , Sanctus Ioannes 17 , Sanctus 
Ludovicus ; II. Bonus Aer , Latior Bonus Aer atque regio septemtrionalis Provinciae 
Bonaerensis usque ad viam septimam ; III. Provincia Bonaerensis a via septima 
usque ad Olavarriae fines et Provinciam Pampam; IV. Provincia Bonaerensis ab 
Olavarriae finibus usque ad Terram Igniferam ; V. Interflumina ; VI. Corduba et 

24 25 26 

Rivogia ; VII. Sancta Fides; VIII. Tucumanium , Salta, Catamarca, Soteria et 

27 28 29 

Sanctus Iacobus ad Uligines ; IX. Phasianus ; Fluenta , Formosa et Missiones. 

Art. XIX. Primae sex auctoritates Moderatorum Consilii in Conventu Generali 
eligentur ad id ipsum congregato, vocem vero habentes, unus pro unaquaque regione, 
eorumque vicarii in singulis Athenaeis. Hi omnes electi habebuntur cum 
suffragiorum partem simpliciter maiorem retulerint. Si ad tempus Praeses absit, vices 
eius geret Propraeses; si ambo absint, tunc sessionibus praeerunt Consilii Exsecutorii 
membra, ipsorum praecedentia 31 servata. 

Art. XX. Moderatorum Consilii munera honoraria sunt et per quattuor annos 
vigebunt. Eius membra ad idem munus in subsequens temporis spatium semel 
tantum rursus eligi poterunt. Ei, qui aliqua dignitate ornatus est, munere abire non 
licebit antequam munus ineat ipsius successor. 

Art. XXI. Vocem habentes ipsorumque vicarii in sua quisque regione eligentur 
priusquam Generalis Conventus ordinarius celebretur. 

Art. XXII. Moderatorum Consilii haec sunt officia: 

a) Consociationis partes agere eamque regere. 

b) Publicarum epistularum commercium habere . 

c) Pecuniam publicam dispensare 34 . 

d) Ad Generalem Conventum ordinarium vocare. 

e) Minimum semel in anno se congregare. 

Art. XXIII. Moderatorum Consilii est: 

a) Novos socios cooptare. 

35 

b) Annuum nuntiorum commentariolum typis descriptum vulgare 

c) Quodlibet aliud munus explere non Generali Conventui per haec Statuta 

attributum. 

d) Ad Generalem Conventum extraordinarium convocare. 

Art. XXIV. Ut Moderatorum Consilio sessiones habere fas sit, saltem tertia ipsius 
membrorum parte opus est. 

Art. XXV. Moderatorum Consilium suas sibi leges assignabit iuxta normas 

generales horum Statutorum. 

Art. XXVI. Consilium Exsecutorium constat ex Praeside, Propraeside, Scriba ab actis, 
Administro a publicis rationibus, Thesaurario et Prothesaurario. 

Art. XXVII. Consilii Exsecutorii est, inter duas Moderatorum Consilii sessiones, 
res tractare et decernere ad Moderatores consulendos propositas. 

Art. XXVIII. Praesidis munia et officia sunt: 

a) Consociationis personam gerere. 

b) Ad sessiones tum Moderatorum Consilii tum Consilii Fxsecutorii tum, si usus est, 

36 

Conventuum vocare, quibus in sessionibus praeerit atque, modo ad aequationem' 
suffragiorum deveniatur, et ipse suffragium feret ad controversiam tollendam. 

c) Conventuum Generalium deliberationes dirigere. 

d) Perficere perficiendaque curare consilia capta a Moderatorum Consilio, a Consilio 
Exsecutorio atque a Conventibus. 

37 

e) Una cum Scriba ab actis vel/aut Thesaurario, prout res postulat, nomen subscribere 
sessionum actis, publicis privatisque litteris, pactionibus, tabulis, aeceptorum et 

38 

expensorum rationibus, commentariis et ceteris societatis monumentis 

f) Specialia vel generalia mandata, quibus ad finem perducantur Moderatorum Consilii 
vel Conventuum Generalium decreta, concedere aut abrogare, litteras publicas ad id 
pertinentes subsignando. 

Art. XXIX. Scribae ab actis munia atque officia sunt: 

a) Conventus Generalis neque non Moderatorum Consilii Exsecutorii sessionum acta 
conscribere simulque obsignare . 

b) Sociorum schedas 40 parare atque in schedarum theca 41 disponere. 

c) Annales commentarios componere . 42 

Art. XXX. Administri a publicis rationibus est in omnia incumbere quae ad 
Consociationis cum doctis rationes spectant atque omnes necessitudines externas servare cum 
propositis Consociationis congruentes. 

Art. XXXI. Thesaurarii vel, si hic absit, Prothesaurarii officia sunt: 

a) Consociationis pecuniae summas recipere easque deponere in argentaria 43 quam 
Consilium Exsecutorium designaverit. 

b) Computationes ad diem curare 44 . 

c) Consociationis tabulas accepti et expensi nec non et statum nummarium 
exhibere 45 

d) Servare, ordinare ac in tabulario reponere arcae nummariae adnotationes, 
apochas et tabulas 46 

Art. XXXII. Inspectionis Instrumentum ex tribus membris constat quae a Consilio 
Exsecutorio simul eligi poterunt. Eius munia et officia sunt: 

a) Consociationis administrationem inspicere recognoscendo arcae 
nummariae condicionem et explorando, semel saltem in anno, computationes ac 
tabulas atque arcae nummariae adnotationes. 

b) Normas ferre, quotiens opportunum videbitur, de commentariis, acceptorum et 



27 


47 48 

expensorum ratione, repertorio et computatione impensarum etopum 

c) In Consilii Exsecutorii sessionibus adesse cum potestate sententiam, non vero 
suffragium ferendi. 

d) Ad Conventum Generalem convocare ubi Moderatorum Consilium id facere 
omiserit. 

e) Convocationem exposcere ad Generalem Conventum extraordinarium cum id 
necessarium existimet, et si Moderatorum Consilium id recusaverit, huius rei 
praecedentia 49 idoneae auctoritati tradet. 

f) Explorare num haec statuta, normae et decreta perficiantur. 

g) Inspicere negotia inita ad Consociationem dirimendam eiusque nomina 
dissolvenda 5 . 


CAPUT IV. De Athenaeis 

Art. XXXIII. Singulis in regionibus Consociationi velut sedes additiciae 51 
Athenaea erunt. 

Art. XXXIV. Ad Consociationis statuta, Athenaea sua sibi statuta assignabunt. 


CAPUT V. De Consociationis pecunia 

Art. XXXV. Consociationis pecunia constabit ex collationibus sociorum 
necnon etiam ex muneribus cuiuslibet generis quae acceperit. Munera gravaminis 
immunia a Moderatorum Consilio accipientur, de muneribus autem gravamine 
pressis 53 Conventus Generalis decernet. 

Art. XXXVI. Pecuniae collectae ex collatione sociali, quinae et septuagenae 
centesimae 54 uniuscuiusque Athenaei erunt, et vicenae quinae centesimae 55 
chartula nummaria 56 ad Consociationis Thesaurarium mittentur. 

5 7 

Art. XXXVII. Consociationis pecunia deposita erit in aliquo computo argentario 
eiusdem Consociationis nomine. 

Art. XXXVIII. Si haec Consociatio dissoluta erit, omnia ipsius bona in 

5 8 

possessionem venient Nationalis Aerarii Artibus Provehendis . 


CAPUT VI. Praescripta additicia 

Art. XXXIX. Omnis statutorum emendatio tractabitur in Generali Conventu 
extraordinario ad id ipsum convocato probantibus duabus sociorum adstantium 
partibus 59 . 

Art. XL. Consilium Exsecutorium omnia, quae opus sunt, faciet ut haec statuta 
approbentur atque Consociatio in personam iuridicam 60 erigatur. Eidem Consilio 
Exsecutorio potestas datur accipiendi mutationes quas exegerit Collegium 
Societatibus Inspiciendis 61 . 

Art. X I 1 . Primum Moderatorum Consilium muneribus suis per tres annos fungetur. 
Consilium Exsecutorium in unaquaque regione legatum designabit ut Athenaeo 

principium motionis det idque regat donec suum habeat Moderatorum Consilium. 

Art. XLII. Consociatio Argentina Studiis Classicis Provehendis omnia, quae opus 
sunt, faciet ut se sociam adiungat Foederationi Internationali Consociationum Studiis 
Classicis Promovendis (compendiariis litteris FIEC, secundum Gallicam locutionem "Federation 
Internationale des Associations d' Etudes Classiques") quae Parisiis sedem habet. 

(Haec Statuta Consociationis Argentinae Studiis Classicis Provehendis, Latino sermone verbum pro verbo ex 
Hispano reddidit IOSEPHUS MARIA DEL COL, s.d.b., magnopere consulendo novorum vocabulorum 
lexica nec non litterarum latinarum commentarios, potissimum vero PALAESTRAM LATINAM). 


1 asiento legal. 

2 

civilizacion universal. 

3 acroasis, is, f.: acto cultural. 

4 comercial. 

5 honorarius vel omamentarius: honorario. 

6 patrocinans: protector. 

7 favens: adherente. 

8 cuota. 

9 Asamblea General. 

10 entes culturales. 

11 los organos de gobierno. 

12 

la Mesa Ejecutiva. 

13 el Organo de Fiscalizacion. 

14 La Comision Directiva se integrard con un Presidente, un Vicepresiclente, un Secretario, un 
Secretario de Relaciones Publicas, un Tesorero, un Protesorero y nueve Vocales. 

15 Cuium (-ii, n.): Cuyo. 

16 Mendossa vel Mendoza (-ae, f.): Mendoza. 

17 Sanctus Ioannes vel Ioannopolis (-is vel eos, f.): San Juan. 

18 

Sanctus Ludovicus vel Ludovici Fanum vel Ludovicinum vel Ludovicopolis (-is vel -eos, f.): San 
Luis. 

19 Bonus Aer vel Boni Aures vel Bonae Aurae vel Bonaeropolis (-is vel - eos, f.): Buenos Aires. 

20 

Latior Bonus Aer vel Latiores Boni Aeres, etc.: Gran Buenos Aires. 

21 ruta numero siete. 

22 

Terra ignifera vel Terra igniflua vel Terra ignigena vel Terra ignescens: Tierra dei Fuego. 

23 

Interflumina (-um, n. pl.) vel Interamniae (-arum, f. pl.) vel Interamnae (-arum, f. pl.): 
Entre Rios. 

24 Rivogia vel Ruconia vel Rioxa (-ae, f.): La Rioja. 

25 

" Tucumanium (ii, n.) vel Tucumanum (-i, n.): Tucumdn. 

26 

Soteria (ae, f.): Jujuy. 

27 Sanctus Iacobus ad Uligines vel Iacobopolis (-is vel -eos) ad Uligines vel Sanctus Iacobus 
de Estero vel Iacobopolis de Estero: Santiago dei Estero. 

28 

Phasianus (-i, m.): (El) Chaco. Phasianinus: dei Chaco, chaqueho. 

29 

Fluenta (-orum, n. pl.): Corrientes. 

30 suplentes. 

31 precedencia (prioridad, preeminencia). 

32 

para el periodo siguiente. 

33 

Mantener la correspondencia oficial. 

34 Administrar fandos. 

35 Publicar un boletin informativo anual. 

36 

empate. 

-17 

Scripto (dat.) nomen subscribere vel scriptum subscribere vel scriptum subsignare: Firmar 
un e serito. 

38 Las actas de sesiones, escrituras publicas y privaclas, contratos, documentos, bcdances, memorias 
y demas papeles sociales. 

39 refrendar. 

40 scheda vel scida vel schedula vel scidula: fichci. 

41 schedarum (vel scidarum, etc.) theca (vel loculamentum vel scrinium): fichero. 

42 Redactar la memoria anual. 

43 argentaria vel mensa vel mensa argentaria vel domus argentaria vel taberna argentaria: 
banco. 

44 Llevar al dia la contabilidad. 

45 Presentar el balance y estaclo financiero de la Asociacion. 

46 Conser\>ar, ordenar y archivar todos los comprobantes de caja, recibos y documentos. 
repertorium vel inventarium. 

48 cuenta de gastos y recursos. 

49 Alicuius rei praecedentia (-ium, n. pl.): Los antecedentes de alguna cosa. 

50 Vigilar las operaciones de disolucion y liquidacion de la Asociacion. 

51 como filiales. 

52 • 

sin cargo. 

53 

con cargo. 

54 el 75%. 

55 el25%. 

56 chartula (vel scheda vel schedula vel scida vel scidula vel tessera) nummaria: giro (letra, libranza 
de comercio). 

57 vel in aliqua argentaria computatione: en una cuenta bancaria. 

58 

Fonclo Nacional de las Artes. 

59 con aprobacion de una mayoria de dos tercios de los socios presentes. 

60 personeria juridica. 

61 Inspeccion de Sociedades. 

62 

Parisii (-orum, m. pl.) vel Lutetia (-ae, f.) vel Lutetia Parisiorum: Pa ris. 

II SYMPOSIUM NATIONALE DE STUDIIS CLASSICIS 
IN ARGENTINA INDICITUR * 

Cordubae, in urbe principe cognominis provinciae medium locum in Argentina 
obtinentis, mense Septembri anni MCMLXXII Secundum Symposium Nationale de Studiis 
Classicis celebrabitur. Primum Mendossae congregatum est anno MCMLXX. Accipe nunc nuntium 
proximi Symposii. 

UNIVERSITAS NATIONALIS CORDUBENSIS 

FACULTAS PHILOSOPHIAE ATQUE HUMANIORUM LITTERARUM 
MAXIMA STUDIORUM SEDES 
Loculus Tabellarius N. 30 

Domino 

... (Nominis ac cognominis 
atque domicilii indicium) 

Pergratum nobis est certiorem te facere a Facultate Philosophiae atque Humaniorum 
Litterarum huius Universitatis II Symposium Nationale de Studiis Classicis convocari, quod sex 
dierum spatio celebrabitur, a die XVIII ad diem XXIII mensis Septembris anni MCMLXXII. 
Sessiones fient in sede aestiva cui nomen Bubilia 1 , ab Universitate Nationali Cordubensi empta 
et prope urbem Radices sita. 

Te rogamus ut praefato conventui intersis sociamque naves operam commentationibus 
mittendis iuxta argumenta et Leges quae singillatim exponemus. 


ARGUMENTA 

I- CARMINA EPICA: rationes litterariae, linguisticae, archaeologicae, philosophicae, 
historicae, geographicae, etc. 

II - METHODOLOGIA de linguis classicis tradendis et in schola secundaria et in schola 
superiore. 

III - IUS antiquis temporibus vigens. 


* ORBIS LATINUS, 3 (MCMLXXI) 118-120. 

LEGES 

I. - Huic Symposio iure aderint professores qui tum Classicas Linguas et Litteras, 
tum Res Veteres et Philosophiam antiquitus acceptam, tum Ius Romanum docent sive in 
Universitatibus Argentinis, sive in Institutis Superioris Ordinis Professoribus Formandis, 
sive in Scholis secundi ordinis Antiquitatis Litteris Perdiscendis. 

Invitabuntur insuper nonnulli collegae ex finitimis nationibus necnon et discipuli 
eadem studiorum curricula sequentes. 

II. - Uniuscuiusque commentationis tria exemplaria mitti oportet machinula 
scriptoria exarata, duplo spatio servato. Opus ne constet amplius quam XV paginis e 

i 

charta quae ad instrumenta publica adhibetur. Tempus intra quod scripta mittenda sunt, 
exibit die XV mensis Iulii anni MCMLXXII, ut Consilio Lectorum tempus suppeditet. 

III. - Consilium Lectorum, in quod cooptati sunt professores Aida A. 
Barbagelata, Carolus A. Ronchi March, Carolus A. Disandro, Gerardus H. 
Pages, Franciscus Novoa et Carolus Herran, hoc unum curabit, ut statuatur num 
suprafatae commentationes naturae atque quaestionibus Symposii 
respondeant. 

IV. - Simul ac Symposium inceptum erit, Consilia constituentur ad 
commentationes exponendas et examinandas. Quae Consilia suo munere mane 
vesperique fungentur. Postea vero frequentissimi conventus 4 fient. Omnibus 
adstantibus licebit in eo Consilio adesse quod sua maxime intersit, et vota 
proponere quae sibi opportuna videantur. 

V. - Praesidium Symposii constabit ex uno Praeside, duobus 

Propraesidibus et uno Scriba ab actis, qui ab adstantium legatis nominabuntur. 

VI. - Legati autem ad hanc proportionem eligentur: unus pro unaquaque 
Universitate Nationali, tres pro Universitatibus Privatis, tres pro Institutis 
Altioris Ordinis Professoribus Formandis, duo pro Schola Secundaria. 

VII. - Adstantium legati honorarias quoque auctoritates designabunt et 
duos curatores Publicarum Rationum 5 e professoribus Cordubae degentibus 
seligendos. 

VIII. - Cum Symposium ab Universitate Nationali Cordubensi paretur, ipsi 
aliquis alicuius Universitatis Nationalis ordinarius professor praeerit. 

Professores, si huic congressui adesse voluerint, monemus ut mature nohis 
indicent, ita ut eis deversorium parvo pretio impetremus pariterque ab 
auctoritatibus, ex quibus pendet, licentiam, si opus fuerit, impetremus, ut 
eisdem scholas inter Symposium habendas omittere fas sit. 

Suo tempore pressius de deversorio edocebimus atque de agendarum rerum 
propositis. 

Confidimus fore ut venias. Vale. 


Pro Consilio Curatorio 
Prof. Iosephus A. N. Rasquin 

Datum Cordubae, mense Octobri a. MCMLXXI. 


(Hoc nuntium II Symposii Nationalis de Studiis Classicis Latine verbum e verbo expressit Iosephus 
M. DEL COL, s.d.b., professor in Altiore Instituto cui nomen "loannes XXIII" in Argentina 
urbe Sinu Albo 1 2 3 4 5 6 exstante). 

1 Las Vaquerias. 

2 La Falcla. 

3 papel oficio. 

4 reuniones plenarias. 

5 encargados de Relaciones Publicas. 

6 Bahia Blanca. 



